กลุ่ม‘สุขะนินทร์’มึนSSTสะกิดราคาวิ่งไร้เหตุผล
หุ้นทรัพย์ศรีไทย วิ่งแรลลี่ทำนิวไฮไม่หยุด จ่อทะลุ 20 บาท ผู้ถือหุ้นใหญ่สุดมึน วิ่งไร้เหตุผล เตือนลงทุนรอบคอบ
19 ม.ค. 2555

หุ้นทรัพย์ศรีไทย วิ่งแรลลี่ทำนิวไฮไม่หยุด จ่อทะลุ 20 บาท ผู้ถือหุ้นใหญ่สุดมึน วิ่งไร้เหตุผล เตือนลงทุนรอบคอบ 
ราคาหุ้นบริษัท ทรัพย์ศรีไทย (SST) ปรับตัวขึ้นต่อเนื่องตั้งแต่ปลายปีที่ผ่านมา จากราคาปิด 9.90 บาท ล่าสุดเมื่อวันที่ 18 ม.ค. ขึ้นมาปิด 18.90 บาท เพิ่มขึ้น 9 บาท หรือ 91% ในช่วง 11 วันทำการ ท่ามกลางมูลค่าซื้อขายที่สูงขึ้นๆ 
แหล่งข่าวจากผู้ถือหุ้นใหญ่ เปิดเผยว่า กลุ่ม “สุขะนินทร์” ซึ่งเป็นผู้ถือหุ้นใหญ่ มีการตรวจสอบหุ้นในครอบครัวแล้วไม่พบว่ามีใครเข้าไปทำอะไรกับหุ้น จึงไม่รู้สาเหตุที่ราคาหุ้นปรับตัวขึ้นแรงต่อเนื่อง และหากพิจารณาปัจจัยพื้นฐานแล้ว ไม่ได้เปลี่ยนแปลงหลังจากเข้าซื้อกิจการดังกิ้น โดนัท และโอ บอง แปง
แหล่งข่าวจากบริษัท SST กล่าวว่า ช่วงนี้มีนักวิเคราะห์หลักทรัพย์จากหลายๆ โบรกเกอร์ ติดต่อเข้ามาขอข้อมูลและเยี่ยมกิจการบริษัท แล้วออกบทวิเคราะห์เป็นสาเหตุหนึ่งให้ราคาขึ้น และจากการตรวจสอบทะเบียนผู้ถือหุ้น พบว่า มีจำนวนผู้ถือหุ้นเพิ่มมากขึ้นจาก 800 คน เป็น 1,000 คน โดยมีนักลงทุนปัจจัยพื้นฐาน หรือ วีไอ (Value Investor) มากขึ้น 
นอกจากนี้ บริษัทนำหุ้นที่ซื้อคืนซึ่งเหลืออยู่กว่า 1 ล้านหุ้น ต้นทุน 4 บาทเศษ ออกมาขายทั้งหมด ที่ราคา 17 บาท เพื่อดับความร้อนแรงของหุ้น แต่ไม่สามารถต้านแรงซื้อได้ กลับมีแรงรับซื้อ ทำให้ราคาหุ้นปรับขึ้นไปทำนิวไฮต่อเนื่อง 
“ต้องการให้ผู้ถือหุ้นวิเคราะห์และพิจารณาให้รอบคอบก่อนการลงทุน เพราะไม่ต้องการให้รายย่อยเสียหายจากการเก็งกำไร” แหล่งข่าวเปิดเผย